google/wiki40b huggingface dataset:
Kaliningrad oblast

Økonomi

Isolasjonen av området fra det øvrige Russland ble tydeligere etter at begge de to nabolandene Polen og Litauen ble medlemmer av både NATO og Schengen, noe som medfører at Kaliningrad oblast også er fullstendig omgitt av disse organisasjonene. For å motvirke isolasjonen, ble området i 1994 erklært som såkalt «Spesiell økonomisk sone», med lavere skatter på det økonomiske livet. Dette har medført et økonomisk oppsving i området.
Kaliningrad oblasts økonomi er også preget av faktorer som isfrie havner, verdens største rav-forekomster og nærheten til de europeiske landene. Regionen har etter Sovjetunionens oppløsning utviklet turistindustrien og turistfasilitetene, særlig knyttet til Den kuriske bukten.
Det har blitt åpnet en stor flyterminal og Europakommisjonen gir støtte til forretningsutvikling under dets spesialprogram for området. Det har derfor blitt utviklet en økt handel med EU-landene og en økende økonomisk vekst og industriproduksjon.
Viktige næringsveier er industriproduksjon, blant annet av anleggsutstyr og anleggs-kjøretøyer, utvinning av rav, fiske, særlig med utgangspunkt i de tradisjonelle fiskehavnene i Pionerskij (tidligere Neukuhren), men også fra Svetlyj (tidligere Zimmerbude) og Rybachij (tidligere Rossitten)

Del av Øst-Preussen

Området som Kaliningrad oblast er en del av, ble i middelalderen befolket av stammer tilhørende Gammelprøysserne i den vestlige delen og av Litauere i de østlige. Den tyske orden erobret områdene og etablerte en ordensstat. På restene av en tidligere prøyssisk bosetning etablerte de i 1255 Königsberg, oppkalt etter kong Ottokar II av Böhmen, som kom til området med baltiske eller nordiske korsfarere. Området ble deretter befolket av tyskere og polakker, og den gammelprøyssiske befolkningen ble assimilert. De litauiske områdene ble kjent som Lillelitauen.
Da Albrecht av Preussen sekulariserte den prøyssiske delen av Den tyske orden i 1525, og satte seg selv til hersker over det nye Hertugdømmet Preussen, ble også deler av dette området en del av det nye hertugdømmet. De polske lenene ble gjennom arv en del av Markgrevskapet Brandenburg. Preussen kom i 1618 i personalunion med Brandenburg under kurfyrstene Hohenzollern, som i 1701 utropte kurfystedømmet Brandenburg og hertugdømmet Preussen som kongeriket Preussen. I 1773 ble området reorganisert og den prøyssiske provinsen Øst-Preussen ble etablert.
Primera División 1957–1958

Primera División  er den spanske toppdivisjonen i fotball. Den ble opprettet i sesongen 1929-30. Det spanske fotballforbundet står for organiseringen av ligaen.
Mandalorian

Mandalorians er en gruppe krigere i det fiktive Star Wars-universet. De arbeider ofte som leiesoldater og dusørjegere, og de er ofte fremstilt som dristige og farlige. Ifølge det ekspanderte universet er Mandaloriene kulturelle etterkommere av den utdødde arten Taung. Lederen av Mandalorene har vanligvis tittelen "Mand'alor", navnet til deres første leder. I filmene er de representert ved dusørjegerne Jango Fett og Boba Fett. Hvor Jango Fett dukker opp i Episode II: Klonene angriper, mens Boba Fett dukker opp i Episode II: Klonene angriper, Episode IV: Et nytt håp (Special Edition), Episode V: Imperiet slår tilbake og Episode VI: Jediridderen vender tilbake.
Madaloriene har blitt portrettert i flere forskjellige medier, inkludert boken Triple Zero av Karen Traviss.
Gaula (avis)

Gaula er en avis som utgis på Melhus i Trøndelag. Den har også stoff fra nabokommunen Midtre Gauldal og Leinstrand og Byneset i Trondheim. Avisa ble etablert i 2001. Redaktør er Åsmund Snøfugl, og avisas utgivelsesdag er onsdag. Avisa holder til i Melhuset i Melhus sentrum.
Stortingets utenrikskomité (2001–2005)

Utenrikskomitéen er en fagkomité på Stortinget. Den behandler bl.annet saker relatert til utenrikske forhold og utviklingshjelp.
Komitéen består av 15 stortingsrepresentanter.
Péter Molnár

Péter Molnár er en ungarsk akademiker og intellektuell. Han arbeider spesielt med ytringsfrihet, kommunikasjonslovgivning og hatretorikk. Molnár jobber ved Central European University ved Center for Media and Communication Studies.
Sammen med Viktor Orbán grunnla Molnár Fidesz (Fiatal Demokraták Szövetsége) som var et antikommunistisk ungdomsparti som representerte opposisjonen i Ungarn. Partiet var lenge landets mest populære politiske parti og fikk mye å si for demokratiseringsprosessen i Ungarn. Dr. Péter Molnár var en av lederne i FIDESZ i 1989, og mottok menneskerettighetsprisen Raftoprisen på vegne av organisasjonen. Partiet har i senere tid beveget seg i en udemokratisk retning og Molnár har trukket seg ut av partiet.
Molnár fullførte Eötvös Loránd University (ELTE) i Budapest i 1987.
Molnár satt i det ungarske parlamentet fra 1990 til 1998. Her var han blant annet med å skrive den ungarske medialoven av 1996
Holmens Kanal (København)

Holmens Kanal er en gate i Indre By i København, mellom Kongens Nytorv og Holmens kirke.
Kanalen ble gravet ut som vollgrav i 1606 i forbindelse med Christian IVs nybyggede festningsvoll, Østervold. Den ble tildekket igjen i 1864.
Gaten er dominert av bank- og kontorbygninger, bl.a. har Danske Banks hovedsete i Holmens Kanal og Forsvarsministeriet, Velfærdsministeriet og Arbejdsmarkedsstyrelsen holder til i Holmens Kanal.
I Holmens Kanal står en statue av Niels Juel.
Love & Mercy (film)

Handling

I 60-årene sliter The Beach Boys-lederen Brian Wilson med voksende psykose mens han prøver å lage avant-garde-mesterstykket sitt innenfor pop. I 80-årene er Wilson en ødelagt, forvirret mann som blir fulgt døgnet rundt av sin tvilsomme terapeut, dr. Eugene Landy.
Jonathan Obika

Spillerkarriere

Obika er et produkt av Tottenham Hotspur ungdomsakademi, og har vært en toppscorer for dette akademiet siden i 2007-2008-sesongen. Han gjorde sin fotball-debut i UEFA-cupen den 27. november 2008, mot motstanderen NEC Nijmegen. Han spilte også mot den ukrainske Sjakhtar Donetsk i den samme konkurransen. Han signerte en sikrere kontrakt med Tottenham i januar 2009.
19. mars 2009 skrev han en kontrakt med League One-laget Yeovil Town på en måneds lån fra Tottenham. Dette lånet ble utvidet til slutten av 2008-2009-sesongen i april. I sine to måneders låneopphold for Yeovil spilte han i til sammen 10 kamper og scoret 4 mål for denne klubben.
Obika returnerte til klubben Yeovil på en tre-måneders lån den 11. august 2009. Han scoret i sin tredje kamp i 2009/2010-sesongen mot Leyton Orient. Han scoret igjen den 1. september mot Bournemouth i Football League Trophy, da han kom inn som innbytter ved pause. Sammen med blant andre Steven Caulker og Ryan Mason, ble deres lån fra Tottenham utvidet til slutten av 2009/2010-sesongen den 5. november. Den 11. februar ble Obika sendt tilbake til Tottenham og nesten umiddelbart ble han lånt ut til League One-klubben Millwall.
1. september 2014 signerte han en 2-årskontrakt med Swindon Town.

Internasjonal karriere

Obika ble sendt for å representere England i U-20 VM-turneringen som ble arrangert i Egypt fra 24. september til 16. oktober 2009. Obika spilte i de to første kampene mot Ghana og Uruguay. Obika er fetter til sangeren og tidligere Fame Academy-konkurrenten Lemar Obika.
Erika

Etymologi

Erika er dannet av mannsnavnet Erik, som har opprinnelse i de urnordiske ordene *aina, «alene, en», eller *aiwa, «evig, alltid», og rikiaR, «rik, mektig leder».
Erica er en engelsk og svensk form av navnet, og Érica er en portugisisk form.
Excelsior College

Excelsior College (tidligere Regent's College) er et privat, ikke-kommersielt universitet for fjernundervisning og privatisteksaminering i Albany i delstaten New York, USA. Det ble grunnlagt i 1970 og inngår som et college under systemet University of the State of New York, og ble privatisert i 1998.
Ved «Excelsior» (2006) studerer i alt 30 680 studenter gjennom fjernundervisning og godkjenning av studiepoeng fra andre læresteder, opptil Mastergradsnivå. Det er skolepenger på US$ 275 per time. Antall vitenskapelig ansatte i 2006 var 232.
Phoebis

Utseende

Middelsstore (vingespenn 55-70 millimeter), bredvingede sommerfugler, gule eller oransje, vanligvis uten tydelige mørke flekker og felter.

Levevis

Larvene utvikler seg på planter i erteblomstfamilien, særlig slekten Cassia og Senna. Disse sommerfuglener er hyppige langs elver, og kan samles i svære flokker for å drikke mineralrikt vann fra sølepytter og elvebredder.
De er rasktflygende, og noen arter kan foreta lange vandringer.

Utbredelse

Slekten er utbredt fra de sørlige delstatene i USA sørover til Argentina, også på de karibiske øyene. Flere av artene er vidt utbredte og ganske formrike.
Randsfjord Glassverk

Randsfjord Glassverk var et norsk glassverk. Det ble kjøpt opp av Hadeland Glassverk i 1997.
Prøvedrifta ved Randsfjord Glassverk startet i januar 1950. Glassverket hadde et moderne sliperi som utførte mønstersliping og gravyr. 1. oktober 1950 brant glassverket ned, trolig på grunn av lekkasje i et oljerør. 21. januar 1952 var imidlertid arbeidet i gang igjen.
Glaasverket hadde en høy produksjon, men slet økonomisk frem til Benny Motzfeldt ble ansatt i 1967. Randsfjord Glassverk var dermed i stand til å foreta en omfattende modernisering. Jonny Hansen tok over driften 1. oktober 1980 og drev det frem til det ble solgt. I 1982 hadde bedriften 35 ansatte, og hovedmarkedet var premier til idrettskonkurranser. Flere snøfattige vintre på slutten av 1980-tallet førte til svikt i premiesalget, og i mai 1990 gikk styret til skifteretten og anbodet om å bli slått konkurs. Det lykkes imidlertid å videreføre driften under navnet Randsfjord Glass.
I 1997 ble Randsfjord Glass kjøpt opp av Hadeland Glassverk og fire år senere ble produksjonen overført dit.
Son Ba Ha vannkraftverk

Son Ba Ha vannkraftverk er en demning med et vannkraftverk i Vietnam. Dette anlegget har en totalt installert effekt på 220 MW.
Kudurru

Kudurru var en steindokumentasjon benyttet som grensesteiner og som nedtegnelser av landretter gitt til vasaller av kassittene i oldtidens Babylonia mellom det 16. og det 12. århundre f. Kr. Ordet er akkadisk og betyr «front» eller «grense» (jfr. hebraisk: גדר «gader», grense, gjerde; arabisk: جدر «jadr», جدار «jidar» vegg; flertall جدور judūr). Kudurruene er de eneste overlevende kunstferdigheter fra kassittenes herredømme i Babylonia. Man kan nå se flere av dem i Louvre, British Museum og Iraks nasjonalmuseum.
Kudurruene dokumenterte landskjenkelser fra kongen til hans vasaller. Den egentlige kudurru (originalen) ble plassert i et tempel, mens den som fikk landretten ble gitt en leirkopi som skulle brukes som grensestein for å markere og begrunne eiendomsretten.
Kudurruene kunne ha symbolske avbildninger av de guder som beskyttet kontrakten, selve kontraktsteksten, og en guddommelig besvergelse som skulle avskrekke mot kontraktsbrudd. Noen kudurruer hadde også et bilde av den konge som gav landet. Ettersom alle bildene og kontraktsteksten krevde stor plass, ble det benyttes store steiner til formålet.
Emotions

Bakgrunn

Etter suksessen til Careys debutalbum spurte musikkritikere om hun skulle turnere for å markedsføre albumet. Carey uttalte imidlertid i flere intervjuer at det ikke lot seg gjøre akkurat nå. Med ekstra tid begynte Carey å skrive og produsere materiale for Emotions rundt samme tid som debutens tredje singel, «Someday», ble lansert i desember 1990. På denne tiden var det vanlig for en artist å lansere et studioalbum annethvert år, slik at singlene fullt ut kunne markedsføre albumet gjennom radio såvel som fjernsyn. Sony valgte imidlertid å markedsføre Carey på en annen måte, og valgte den tradisjonelle strategien fra 1960-tallet, hvor man som regel lanserte et album hvert år. De følte at Careys rykte for å være en «studioartist» og en ung låtskriver ville være fengslende nok til å levere et nytt album oftere enn de fleste.

Promotering

Som med albumet Mariah Carey året før, dro Carey ikke på turné for å promotere albumet. Imidlertid markedsførte hun Emotions på tv i USA og Europa. Carey fremførte «Emotions» live for første gang på 1991 MTV Video Music Awards, støttet av flere mannlige og kvinnelige back-up vokalister.

Mottakelse

Emotions debuterte som nummer fire på Billboard 200, med er førsteukesalg på 129 000 eksemplarer. Totalt tilbragte albumet tjuefire uker i topp 20, og totalt femtifem på albumlista, og ble Careys lavest selgende album frem til Glitter (2001). Ifølge Nielsen SoundScan er albumets salg i USA estimert til 3 595 000. I Japan debuterte Emotions på nummer tre på det offisielle hitlista, og ifølge Sony Music, har solgt én million eksemplarer over hele landet. I Australia debuterte albumet som nummer 96 på hitlista, og oppnådde sin topplassering som #8, fire uker senere.
UNMIT

UNMIT, formelt United Nations Integrated Mission in Timor-Leste, var en fredsbevarende FN-styrke opprettet 25. august 2006 av FNs sikkerhetsråd ved resolusjon 1704. Styrken ble satt inn i Øst-Timor etter at landet i april–mai 2006 ble kastet ut i en indre konflikt. UNMIT fikk i oppdrag å støtte den østtimoresiske regjeringen i å fremme stabilitet, demokrati og politisk dialog mellom ulike grupper i landet, samt fremme nasjonal forsoning. Oppdraget ble avsluttet 31. desember 2012.
Ved utgangen av september 2012 rådde UNMIT over et uniformert personell på 1159, hvorav 1135 politifolk og 24 militære liaisonoffiserer. I tillegg kom en administrasjon på 340 internasjonale sivile, 895 lokalt ansatte sivile, samt et bidrag på 190 fra FNs fredskorps.
Music from Big Pink

Mottagelse

Med en grov lyd, tilsynelatende kaotiske ordninger og en egenartet blanding av country, rock, folkemusikk, klassisk musikk, R & B og soul er Music From Big Pink vanligvis betraktet som et av de beste albumene av the Band, sammen med deres neste album, The Band utgitt i 1969. Albumet følger bandets backing av Bob Dylan på sin  turné i 1966 (som The Hawks) og tid brukt på et delt hus i upstate New York, hvor innspillingen av det som kom til å bli The Basement Tapes skjedde, også sammen med Dylan. Huset de delte, som ligger i Saugerties, New York, like ved Woodstock, ble malt rosa, noe som gir tittelen på albumet.
Kritikernes første mottagelse av albumet var generelt positiv, selv om salget var lite; Al Koopers gjennomgang av albumet i Rolling Stone magazine har bidratt til å trekke offentlig oppmerksomhet til det, og det faktum at Bob Dylan hadde komponert tre av låtene, har også bidratt til å øke salget. 
På den tiden nådde The Weight nummer 63 på Billboard Music Charts's Hot 100 singles chart (Nord-Amerika). Albumet nådde en nummer 30 på Billboard's Pop Albums Chart i 1968 og deretter opp igjen som nummer 8 på Internet Albums Chart i 2000. Låten «The Weight» har fått utbredt popularitet, til tross for sin bedrøvelige listeplassering. Populariteten skyldes delvis inkludering i kultfilmen Easy Rider, selv om den var utelukket av soundtracket på grunn av lisensproblemer (en coverversjon av bandet Smith ble inkludert på albumet i stedet).
I 2003 ble albumet rangert som nummer 34 på musikkmagasinet Rolling Stones liste over «Tidenes 500 beste album».
Den avslappete stemningen på albumet fikk oppmerksomhet fra mange andre kunstnere. For eksempel Eric Clapton sier at albumets roots rock-stil var det som overbeviste ham til å slutte i Cream og heller fortsette med en stil som man hører hos Blind Faith, Delaney og Bonnie og albumet Eric Clapton.

Inspirasjon til tittelen

Big Pink er et kallenavn gitt til et hus i West Saugerties, New York. Det ligger på 56 Parnassus Lane (tidligere 2188 Stoll Road). I 1967 ble huset kjøpt av Rick Danko fra The Band. Danko, sammen med bandmedlemmene Richard Manuel og Garth Hudson, flyttet inn i huset og kalte det Big Pink, på grunn av husets nellikfarge. Huset ble stedet for innøving til albumet. Den egentlige innspillingen av albumet fant sted i New York og Los Angeles. Huset var også hovedkvarter for Parnassus Records, et merke som spesialiserer seg i klassisk musikk. Ifølge den offisielle Big Pink hjemmesiden, er huset for tiden en privat bolig.
September Blue

September Blue er et musikkalbum med Frida Amundsen. Albumet ble utgitt den 27. april 2012. Det var hennes debutalbum.
Calanasan

Calanasan (Bayan ng Calanasan) er en kommune i Filippinene. Kommunen ligger på øya Luzon og tilhører provinsen Apayao. Folkemengden var på 12 604 innbyggere i 2015.
La Grande 1-demningen

La Grande 1 er en demning og et vannkraftverk som utnytter vannføringen i elven La Grande River i Quebec, Canada. Det er det nederste anlegget i vassdraget, og ligger mellom La Grande-2 og Hudson Bay.
Demningen som gir vann til stasjonen er 'La Grande 1-demningen, og dette er et såkalt elvekraftverk (engelsk: run-of-river). Vannfallet er bare 27,5 meter, uten reservoardannelse. Kraftstasjonen inngår i James Bay-prosjektet, som demmer opp La Grande-elva en rekke steder. Demningen og kraftverket ble bygget ut i årene fra 1992 til åpningen i 1995. 
Effekt installert er 1 436 MW, fordelt på 12 turbiner à 119,7 MW ytelse. Demningen består av 600.000 m³ betong.
Cloetta

Historie

Cloetta ble etablert i 1862 i København av de tre sveitsiske brødrene Bernhard, Christoffer og Nutin Cloetta. Selskapet vokste og i 1873 ble det bygget en fabrikk i Malmö, og i 1896 en fabrikk i Sofienberggata, Oslo. Denne fabrikken ble senere (i 1901) flyttet til Ljungsbro. Familien Cloetta solgte i 1917 selskapet til nystartede Svenska Chokladfabriks AB med familien Svenfelt som hovedeiere. Familien Svenfelt eier fortsatt store aksjeposter i Cloetta. På 1980-tallet og utover kjøpte Cloetta en rekke næringsmiddelselskaper. I forbindelse med oppkjøpet av konkurrenten Candelia AB i 1998 ble selskapet Sveriges største sjokolade- og konfektselskap. Denne posisjonen ble ytterligere forsterket ved at Cloetta i 2000 fusjonerte med Fazers konfektproduksjon og dannet Nordens største konfektprodusent, Cloetta Fazer AB. I juni 2008 ble det kjent at  Cloetta Fazer skulle deles. Cloetta ble 8. desember 2008 igjen et selvstendig selskap notert på Stockholmsbørsen. Cloettas hadde på samme tid omtrent 500 ansatte og produksjonsanlegg i Ljungsbro og Alingsås.
Clare Briggs

Tidligste år

Briggs ble født og vokste opp i Reedsburg i Wisconsin fra til han var ni år gammel. I 1884 flyttet familien til Dixon i Illinois hvor han begynte sin aviskarriere i en alder av ti år som avisbud for de lokale avisene for 40 cent i uka. Etter fem år i Dixon flyttet familien til Lincoln i Nebraska hvor han bodde fram til 1896 da han var 21 år. Livet i midtvesten ga Briggs erfaringer fra livet i en typisk amerikansk småby som han senere avbildet i sine serier.

En dytt fra Pershing

I to år studerte han tegning og stenografi på Universitet i Nebraska. Som stenograf tjente han 6 dollar i uka når det var arbeid tilgjengelig. En av hans kunstlærere var en redaktør ved avisen Western Penman hvor hans første tegninger ble trykket. Hans lærer i matematikk var løytnant John J. Pershing. «Om man noen gang trengte en venn fant jeg en i matematikk,» sa Briggs senere. «Løytnant Pershing var min lærer, og jeg er sikker på at han vil bevitne at det var lettere å erobre Tyskland enn å lære meg å regne. En dag beordret han med til tavla for å demonstrere et teorem, og mens jeg forsøkte å gi problemet en hard, om enn tapende kamp, bemerket han: «Briggs, sett deg ned, du vet ingenting.» Der og da besluttet jeg bli en avismann.»
Han begynte som avistegner for William Randolph Hearsts avis Globe-Democrat i St. Louis i Missouri. Hearst sendte ham for å dekke Den spansk-amerikanske krigen som redaksjonell vittighetstegner. Da Briggs senere ble plassert i New York var hans tegninger i New York Journal grunnen til at Hearst omplasserte ham til Chicago Herald og Chicago's American. Her skapte Briggs tegneserien «A. Piker Clerk», som er blitt karakterisert som den første daglige fortsettende tegneseriestripe. Etter 17 år i Chicago flyttet Briggs tilbake til New York hvor han tilbrakte sine siste 13 år av livet med arbeid for New York Tribune.
Sperretak

Et Sperretak er en takkonstruksjon der de skrå takflatene bæres av skråstilte sperrer fra de takbærende veggene til mønet (takryggen). Sperretaket er oftest et saltak med fall til to sider, men kan også være et ensidig pulttak eller inngå i varianter av disse takformene. Sperretaket er den eldste kjente takkonstruksjonen i Vest- og Nordeuropa. I Norge ble det brukt i forhistoriske langhus, og siden middelalderen på hus av grindverk eller lafteverk.
Sperrene opptrer som oftest parvis og sammenbundet i mønet, men kan også ligge uavhengig av hverandre på hver takflate, men med opplegg på en mønsås. På grunn av sidetrykket fra tyngden av de skrå takflatene ble de takbærende (lang)veggene som regel forbundet med en bete (strekkbjelke) for å hindre at de skulle bli presset utover. Denne byggemåten var særlig utbredt på Vestlandet og i Agder. På Østlandet fikk laftehus som oftest åstak.
I større bygninger inngår sperrene ofte i et sperrebind, hvor de sammen med en horisontal bjelke danner en statisk stiv trekant. Sperrene kan også forbindes med en avstivende høyereliggende hanebjelke.
Naturlig forekomst

Innen kjemi refererer naturlig forekomst til utbredelsen av de enkelte isotoper av et grunnstoff som det naturlig forefinnes på en planet. Den relative atomare massen (et vektgjennomsnitt) av disse isotopene er den atommassen som er listet for hvert grunnstoff i periodesystemet. Forekomsten av en isotop varierer fra planet til planet, men forblir relativt konstant over tid.
Som et eksempel har uran tre naturlig forekomne isotoper: U-238, U-235 og U-234. De naturlige forekomstene av disse er henholdsvis 99,2745%, 0,72% og 0,0055%. Hvis for eksempel 100 000 uranatomer ble analysert, ville man kunne forvente å finne ca. 99 275 U-238-atomer, 720 U-235-atomer og kun 5 eller 6 U-234-atomer. Dette kommer av at U-238 er mye mer stabil enn U-235 og U-234. Halveringstiden for disse er henholdsvis 4,468×10⁹ år for U-238, 7,038×10⁸ år for U-235 og 245 500 år for U-234.
Minalabac

Minalabac (Bayan ng Minalabac) er en kommune i Filippinene. Kommunen ligger på øya Luzon, ogh tilhører provinsen Camarines Sur. Folkemengden var på 52 390 innbyggere ved folketellingen i 2015.
Tsitana

Utseende

Middelsstore (vingespenn 30-42 millimeter), slanke, bredvingede smygere. Oversiden er ensfarget brun, undersiden har gule streker langs vingeårene.

Levevis

Larvene lever på gress.

Utbredelse

Slekten er utbredt i det sørlige Afrika.
U20-VM i friidrett 2016

U20-VM i friidrett 2016 var for utøvere født 1. januar 1997 eller senere, og ble arrangert på Zdzisław Krzyszkowiak Stadium i Bydgoszcz i Polen fra 19. til 24. juli 2016.
Dette var første gang mesterskapet ble arrangert under nytt navn - det het tidligere Junior-VM i friidrett. 
Mesterskapet skulle opprinnelig arrangeres i Kazan i Russland, men på grunn av suspensjonen av Det russiske friidrettsforbundet ble det flyttet til Polen.
Caulospongia elegans

Utbredelse

Slekten er utbredt i Indiahavet ved Australia.
Ekkotekniker

Ekkotekniker er den norske betegnelsen på en ultralydtekniker som utfører ekkokardiografi, det vil si ultralydundersøkelse av hjertet. I Norge har ekkoteknikerne gjerne en relevant og helsefaglig treårig høyskoleutdannelse som for eksempel sykepleier eller radiograf i bunnen. Deretter tas et to-årig deltidsstudium ved Norges teknisk-vitenskaplige universitet (NTNU), Videreutdanning i ultralyd for hjerte og kar . Utdanningen har eksistert siden 2011, og gir tilsammen 60 studiepoeng. I Norge jobber alle ekkoteknikere i nært samarbeid med kardiologer.
Boreaphilus henningianus

Utseende

En liten (ca. 3-3,5 millimeter), litt flat, mørk kortvinge. Arten kjennes lett på det lange, smale pronotum, som er mye smalere enn det store og brede hodet. Hodet, pronotum og dekkvingene er kraftig punkterte og matte.

Levevis

Arten lever på fjellet, på fuktige steder. Den er aktiv under snøen om vinteren, og kan også komme opp og krype rundt på snøen på milde dager.

Utbredelse

Det er en nordlig art som i Europa er funnet i Tyskland, Fennoskandia og det nordvestlige Russland. Ellers finnes den også i de nordligste delene av Asia og Nord-Amerika.